Սլովակիայի ներքին գործերի նախարարության քրեագիտական գիտությունների ինստիտուտի ղեկավարության հրավերով 2018թ. մայիսի 20-ին «Փորձաքննությունների ազգային բյուրո» ՊՈԱԿ-ի պատվիրակությունը՝ տնօրեն Ա.Հովսեփյանի գլխավորությամբ ճանաչողական այց է կատարել Սլովակիայի Հանրապետության Բրատիսլավա քաղաք՝ Սլովակիայի ՆԳՆ քրեագիտական գիտությունների ինստիտուտ, որտեղ տեղում ծանոթացել են ինստիտուտի հնարավորություններին, հանդիպել և քննարկումներ ունեցել ինստիտուտի անձնակազմի հետ: Այցի շրջանակներում ինստիտուտի տնօրենի տեղակալ Ժոզեֆ Մլկվիկի ուղեկցությամբ կատարվել է շրջայց ինստիտուտի փորձագիտական ստորաբաժանումներով և լաբորատորիաներով, ներկայացվել են ինտիտուտի տարբեր փորձագիտական ստորաբաժանումների հնարավորություններն ու ձեռքբերումները, սարք-սարքավորումներով հագեցվածությունը, իրականացվող փորձաքննությունների տեսակները, փորձագիտական ընթացակարգերը և այլ մանրամասներ: Այցի ընթացքում քննարկվել են «Փորձաքննությունների ազգային բյուրո» ՊՈԱԿ-ի հետ հնարավոր համագործակցության շրջանակները, փորձի փոխանակման և մասնագիտական վերապատրաստման հետ կապված հարցերը: Մեծ հետաքրքրություն են ներկայացրել Սլովակիայի գործընկեր ինստիտուտի պայթյունատեխնիկական, ձգաբանական, փաստաթղթաբանական, դատահետքաբանական և մատնահետքաբանական փորձաքննությունների լաբորատորիաների հնարավորություններն ու ձեռքբերումները, ինչպես նաև դատահոգեֆիզիոլոգիական փորձաքննությունների ստորաբաժանումների հնարավորությունները, պոլիգրաֆի կիրառմամբ հոգեֆիզիոլոգիական հետազոտությունների շուրջ 20 տարվա ունեցած փորձը: Այցի ընթացքում տեղի է ունեցել արդյունավետ քննարկում կիրառական հոգեֆիզիոլոգիական բաժանմունքի մասնագետների հետ, որի շրջանակներում գիտությունների թեկնածու Միլան Կորմոշի հետ ձեռք է բերվել պայմանավորվածություն «Փորձաքննությունների ազգային բյուրո» ՊՈԱԿ-ում տվյալ հետազոտության մեթոդի ներդրման հարցում աջակցություն ստանալու նպատակով: